
Közösségi közúti személyszállító gépjárműpark vizsgálata és a férőhelyszükséglethez igazodó optimalizálása

Az autóbuszos közösségi közlekedés megszervezésének legfontosabb feltétele az utazási igények minél magasabb színvonalú kielégítése, melyhez elengedhetetlen az utazási igények és a kielégítésük problémáinak pontos ismerete. Az igényeket akkor tekintjük ismerteknek, ha tudjuk legfontosabb utazóközösségi jellemzőket: nagyság, térbeni megoszlás (honnan-hová), az igények jelentkezésének időbeni alakulása, egyenlőtlenségek, ingadozások, az utazó csoportok jellege, összetétele. Az utasszámlálási adatok rendszerezése, kiértékelése és a szükséges következtetések levonása után meghatározhatjuk a változtatásra szükséges területeket és kijelölhetjük a célértékek eléréséhez szükséges változtatásokat.
A Jászkun Volán Zrt. Jászberény-Nagykáta autóbuszvonalán a jelenleg közlekedő járműpark és közlekedési rend az utasok szempontjából nem elégíti ki az utazási igényeket és a vállalat számára sem gazdaságos az üzemeltetés. Az elvégzett utasszámlálás által feltárt információk megmutatták, hogy milyen változtatás szükséges a vonal közlekedésében.
A tervezett új menetrend szerinti közlekedéssel a két város közötti utasforgalom a jelenlegi 11 különböző autóbusz helyett 3 szóló autóbusszal megoldható, miközben a férőhely kihasználás növekedése mellett (de zsúfoltság kialakulása nélkül) csökken az autóbuszok által megtett távolság és nő a szolgáltatási színvonal. A régi csuklós autóbuszok helyett alkalmazott korszerűbb szóló buszok növelik az utasok kényelmi érzetét, ami által valószínűleg szívesebben választják úticéljuk elérése érdekében a közösségi közlekedést, amely a két város között kizárólag az autóbuszközlekedést jelenti.
A tanítási időszakon kívüli menetrend szerinti közlekedést 6 járatpár kiesése által 2 autóbusz is ki tudja szolgálni, és az így fennmaradó harmadik autóbuszt ez idő alatt más vonalakon vagy különjáratban is lehet közlekedtetni.
A tervezett új menetrend és fordajegyzék szerinti autóbuszközlekedéssel kapcsolatos számításaim is alátámasztják, hogy költségcsökkentés mellett is lehet javítani a jelenlegi szolgáltatási színvonalat. Az egy tipikus vidéki városkörnyéki vonalra vonatkozó fejlesztési javaslataim vállalati és országos szinten más hasonló jellegű vonalakra is érvényesek és alkalmazhatók.
Véleményem szerint a Jászkun Volán Zrt. hosszú távon csak úgy tud fennmaradni a szolgáltatási piacon, ha lépést tart a versenytársakkal (magánvállalkozókkal), és az utasokat minél magasabb színvonalon szolgálja ki, melynek hatására új utasok megjelenése is várható.



